text: মুল্লা আলী আল-ক্বারী যার পূর্ণ নাম - নুরুদ্দিন আবুল হাসান আলী বিন সুলতান মুহাম্মদ আল-হারাবী আল-ক্বারী (আরবি : نور الدين أبو الحسن علي بن سلطان محمد الهروي القاري - মৃত্যু : ১৬০৫/১৬০৬ খ্রি:), একজন ইসলামি পন্ডিত ছিলেন । তিনি হানাফি-মন্ডলীদের মধ্যে ইলমে দ্বীনের বিভিন্ন শাখায় যেমন - হাদীস,  ফিকহ, কুরআনের ভাষ্য, ভাষা, ইতিহাস এবং তাসাউফের ইমামদের অন্যতম বলে বিবেচিত হন । তিনি একজন হাফিজে কুরআন (কুরআনুল কারীমের মুখস্থকারী) । আল-কুরআনের একজন প্রসিদ্ধ সুভাষী প্রাজ্ঞ আবৃত্তিকার ( ক্বারী ) ছিলেন । আরবীতে সবচেয়ে সুপরিচিত একজন লেখক ছিলেন । একজন বিখ্যাত ক্যালিগ্রাফারও ছিলেন তিনি । বিখ্যাত এই মানুষটি - সংক্ষেপে মুল্লা আলী আল-ক্বারী (আরবি : ملا علي القاري) বা মুল্লা আলী ক্বারী নামে প্রসিদ্ধ ।
  
  জন্ম 
  মুল্লা আলী ক্বারী-এর একাধিক জীবনী সংক্রান্ত তথ্যে জন্ম তারিখ অনুল্লেখ থাকলেও তার জন্মস্থান সম্পর্কে জানা যায় যে , তার জন্মগত দেশ ছিল খোরাসান-এর হেরাত শহরে । আর এই খুরাসানের বর্তমান নাম হল আফগানিস্তান । অতএব বলা যায়  উত্তর-পশ্চিম আফগানিস্তানের হারিরুদ নদীর উপর অবস্থিত শহর 'হেরত' প্রদেশের রাজধানী হেরাত শহরে তিনি জন্মগ্রহণ করেছিলেন ।
  
  শিক্ষার্জন  
  স্বীয় জন্মস্থানেই তিনি তাঁর প্রাথমিক ইসলামী শিক্ষা লাভ করেছিলেন ।  এরপরে জ্ঞানার্জনের জন্য তিনি মক্কাতুল মুকাররমাহ ভ্রমণ করেন এবং পন্ডিত শায়খ আহমদ ইবনে হাজার আল-হাইতামি মক্কির অধীনে অধ্যয়ন করেন এবং তিনি শেষ পর্যন্ত মক্কাতুল মুকাররমায় থাকার সিদ্ধান্ত নেন ।  সেখানে তিনি অধ্যায়নের মধ্য দিয়ে বিভিন্ন বিষয়ে ব্যুতপত্তি অর্জন করেন ।
  
  কুরআনিক ক্যালিগ্রাফি 
  মুল্লা আলী ক্বারী সুন্দর হস্তাক্ষারের অধিকারী ছিলেন । তার হাতের লেখা সুন্দর ছিল । এই বৈশিষ্ট্যের জন্য চর্চা আর অধ্যবসায়ের ফলে তিনি একজন স্মরণযোগ্য ক্যালিগ্রাফার হয়ে ওঠেন । তার এ ক্যালিগ্রাফি ছিল কুরআন ভিত্তিক অর্থাৎ এ ছিল 'কুরআনিক ক্যালিগ্রাফি' । এতে খ্যাতি অর্জন করেন । তার এ ক্যালিগ্রাফির মাধ্যমে নিজের জন্য জীবিকা নির্বাহ করতেন । যা দিয়ে অসচ্চলদেরকেও তিনি সাহায্য সহযোগিতা করতেন ।
  
  রচনাবলি 
  
  আল্লামা মোল্লা আলী ক্বারী বিভিন্ন খণ্ডে মিশকাতুল মাসাবিহ-এর ব্যখ্যাগ্রন্থ  আল-মিরকাত, রচনা করেন । তিনি ইমাম কাজী আয়াজ-এর বিখ্যাত আশ শিফা গ্রন্থটির ভাষ্য লিখেন । এছাড়া ইমাম তিরমিজির শামাইল-এর উপরও ভাষ্য লিখেছিলেন তিনি । 
  তাঁর সর্বাধিক জনপ্রিয় রচনা হ'ল হিজবুল আজম নামে কুরআন ও হাদিস থেকে সংগৃহীত দুআ সমুহের একটি সংকলন বই । এটি সপ্তাহে প্রতিটি দিনের জন্য একটি করে অধ্যায় দিয়ে সাজিয়ে মোট সাতটি অধ্যায়ে বিভক্ত করে সন্নিবেশিত করা হয়েছে । তার এই দুআর বইটি মাঝে মধ্যে দালাইলুল খাইরাত-এর সাথে সংযোজিত পাওয়া যায় ।
  
  মৃত্যু 
  তিনি ১০১৪ হিজরির শাওয়াল মাসে পবিত্র মক্কা নগরীতে মৃত্যু বরণ করেন । তাকে 'জান্নাতুল মুয়াল্লা'র মধ্যে দাফন করা হয় । মুল্লা আলী ক্বারীর মৃত্যু সংবাদ মিশরের উলামায়ে কেরামদের কাছে যখন পৌছে,  তখন তারা আল-আজহার বিশ্ববিদ্যালয়ের প্রাঙ্গনে তার গায়েবানা জানাযা পড়েন । তার এই গায়েবানা জানাযায় প্রায় চার হাজারের মত লোক অংশ গ্রহণ করেন ।
  
  তথ্যসূত্র  
  
  বিষয়শ্রেণী:মাতুরিদি
  বিষয়শ্রেণী:ইসলামী ব্যক্তিত্ব
  বিষয়শ্রেণী:ইসলামী চিন্তাবিদ
title: মুল্লা আলী আল-ক্বারী